### NN 130/2025 (17.10.2025.), Presuda Visokog upravnog suda Republike Hrvatske poslovni broj: Usoz-49/2025-6 od 29. rujna 2025.

VISOKI UPRAVNI SUD REPUBLIKE HRVATSKE

1903

PRESUDA

Visoki upravni sud Republike Hrvatske u vijeću sastavljenom od sutkinja toga suda Senke Orlić-Zaninović, predsjednice vijeća, dr. sc. Sanje Otočan, Blanše Turić, Snježane Horvat-Paliska i Kristine Senjak Krunić, članica vijeća, uz sudjelovanje više sudske savjetnice – specijalistice Ivane Mamić Vuković, zapisničarke, u postupku ocjene zakonitosti općeg akta pokrenutog u povodu zahtjeva Ministarstva pravosuđa, uprave i digitalne transformacije, OIB: 72910430276, Zagreb, Ulica grada Vukovara 49 na sjednici vijeća održanoj 29. rujna 2025.

presudio je

I. Ukida se Odluka o pečatima Općine Satnica Đakovačka (»Službeni glasnik Općine Satnica Đakovačka«, broj 1/25).

II. Ova presuda objavit će se u »Narodnim novinama«.

Obrazloženje

1. Podnositelj zahtjeva osporava zakonitost Odluke o pečatima Općine Satnica Đakovačka (»Službeni glasnik Općine Satnica Đakovačka«, broj 1/25, dalje: Odluka) jer je predmetni opći akt u suprotnosti sa Zakonom o pečatima i žigovima s grbom Republike Hrvatske (»Narodne novine« broj 33/95). U zahtjevu se navodi da je Odluka donesena bez valjane zakonske osnove te je obustavljena od primjene Odlukom Ministarstva pravosuđa, uprave i digitalne trans­formacije, klasa: 040-06/25-01/98, urbroj: 514-07-01-02/04-25-02, od 12. ožujka 2025., sukladno članku 80.b. stavku 1. Zakona o lokalnoj i područnoj (regionalnoj) samoupravi. Pojašnjava da Zakon o pečatima i žigovima s grbom Republike Hrvatske ne ovlašćuje obveznike uporabe pečata i žiga s grbom Republike Hrvatske na daljnju normativnu razradu naprijed navedenih pitanja niti im dopušta da određena pitanja s tim u vezi svojim općim aktima urede drugačije. U tom Zakonu, kao ni u Pravilniku za primjenu Zakona o pečatima i žigovima s grbom Republike Hrvatske, nema nikakvog uporišta za donošenje općeg akta jedinice lokalne samouprave gore navedenog naziva i sadržaja. Prema stajalištu Visokog upravnog suda Republike Hrvatske sadržanom u presudi br. Usoz-87/20-8 od 27. rujna 2021. g. (»Narodne novine« broj 112/21) predstavničko tijelo jedinice lokalne samouprave, kada općim aktom regulira određena pitanja, prvenstveno mora navesti zakonsku osnovu iz koje crpi ovlaštenje za regulaciju društvenih odnosa na generalan i apstraktan način. Izostanak valjane zakonske osnove za posljedicu ima nezakonitost takvog općeg akta pa je donesena i općinskom načelniku dostavljena naprijed naznačena odluka o obustavi predmetne Odluke, a ujedno je donositelju ostavljen primjeren rok za stavljanje izvan snage predmetne Odluke. Do dana podnošenja ovoga zahtjeva, ovo Ministarstvo nije zaprimilo obavijest o stavljanju izvan snage predmetne Odluke niti je akt takvoga sadržaja objavljen u Službenom glasniku Općine Satnica Đakovačka. Predlaže se ukinuti spornu Odluku.

2. U svojem očitovanju Općina Satnica Đakovačka obavještava Sud da osporena Odluka nije na pravnoj snazi, jer je predstavničko tijelo ove Općine na svojoj sjednici 27. ožujka prihvatilo odluku o obustavi koju je donijelo Ministarstvo i objavilo je u svojem službenom glasilu broj 2/2025, a općinski načelnik je 14. ožujka 2025. donio Odluku o povjeravanju pečata na uporabu, koja je objavljena u Službenom glasniku Općine Satnica Đakovačka, broj 3/2025.

3. Zahtjev je osnovan.

4. Iako iz očitovanja donositelja proizlazi da se osporena Odluka ne primjenjuje, ona formalno pravno nije stavljena izvan snage pa Sud nalazi potrebnim odlučiti o zakonitosti osporene Odluke.

5. Odluka je donesena pozivom na članak 1. Zakona o pečatima i žigovima s grbom Republike Hrvatske, članak 2. Pravilnika za primjenu Zakona o pečatima i žigovima s grbom Republike Hrvatske i članak 30. Statuta Općine Satnica Đakovačka (»Službeni glasnik Općine Satnica Đakovačka«, br. 2/21 i 6/22), na prijedlog predsjednika Općinskog vijeća Općine Satnica Đakovačka. Odlukom se propisuje veličina pečata s grbom Republike Hrvatske, način ispisivanja sadržaja pečata, izrada, uporaba i rukovanje pečatom, način vođenja evidencije o izrađenim pečatima i žigovima te odobrenju za njihovu izradu, postupak uništavanja pečata i žiga i evidentiranja uništenih pečata i žigova, te postupak u slučaju nestanka pečata, što je sve regulirano odredbama Zakona o pečatima i žigovima s grbom Republike Hrvatske (»Narodne novine« br. 33/95., dalje: Zakon) i odredbama Pravilnika za primjenu Zakona o pečatima i žigovima s grbom Republike Hrvatske (»Narodne novine« br. 93/1995. dalje: Pravilnik).

6. Naime, Zakonom su propisani svrha, način uporabe i korisnici pečata i žiga s grbom Republike Hrvatske, osnovni sadržaj, oblik, uvjeti izrade i postupak izdavanja odobrenja za izradu te način postupanja pri uništavanju i povodom nestanka pečata i žiga, a člankom 22. stavkom 1. toga Zakona, veličina pečata i žiga s grbom Republike Hrvatske, a način ispisivanja sadržaja pečata i žiga, izrada, uporaba i rukovanje pečatom i žigom, način vođenja evidencije o izrađenim pečatima i žigovima i izdanim odobrenjima za njihovu izradu te postupak uništavanja pečata i žigova i evidentiranja uništenih pečata i žigova propisani su Pravilnikom pa nema normativne osnove za daljnju razradu zakonskih odredbi ili drugačije normativno uređenje, o čemu se ovaj Sud već izjasnio u svojoj odluci Poslovni broj: Usoz-280/2023-5 od 20. svibnja 2024. godine.

7. Stoga odredba članka 1. Zakona, na koju se donositelj poziva, a koja propisuje tko sve rabi pečat i žig s grbom Republike Hrvatske i da se pečatom i žigom s grbom Republike Hrvatske potvrđuje vjerodostojnost akta te da se pečat i žig s grbom Republike Hrvatske stavlja na akte koje tijela iz članka 1. stavka 1. i 2. ovoga Zakona donose, kojima se međusobno ophode ili ih upućuju pravnim osobama i građanima, nije valjana pravna osnova za donošenje predmetna Odluke, niti to može biti odredba članka 2. Pravilnika, koja određuje broj pečata i žiga koje rabe Zakonom određena tijela.

8. Prema tome, a s obzirom na to da donositelj nije formalno pravno stavio izvan snage predmetnu Odluku ovaj je Sud ocijenio da iz naprijed navedenih normi ne proizlazi ovlast jedinice lokalne samouprave čija tijela su obveznici uporabe pečata i žiga s grbom Republike Hrvatske na daljnju normativnu razradu ovog područja niti predviđa da se određena pitanja njihovim općim aktima urede drugačije.

9. Slijedom iznijetog, valjalo je na temelju članka 162. stavka 3. i 4. Zakona o upravnim sporovima (»Narodne novine« broj 36/24) ukinuti osporeni opći akt, koji prestaje važiti danom objave ove presude u »Narodnim novinama«.

Poslovni broj: Usoz-49/2025-6
 Zagreb, 29. rujna 2025.

Predsjednica vijeća
 Senka Orlić-Zaninović, v. r.